Komisjoni otsus,

21. aprill 1997,

Eurostati ülesannete kohta ühenduse statistika koostamisel

(97/281/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut, eriti selle artiklit 155,

ning arvestades, et:

ühenduse statistikat käsitleva nõukogu 17. veebruari 1997. aasta määrusega (EÜ) nr 322/97, [1] edaspidi "algmäärus", pannakse ühenduse statistika koostamisega tegelevale ühenduse asutusele teatavad ülesanded ja kohustused;

algmääruse artiklis 2 määratletakse "ühenduse ametiasutus" selles määruses "komisjoni talitusena, kes vastutab komisjonil lasuvate ühenduse statistika koostamisega seotud ülesannete täitmise eest (Eurostat)";

algmääruse rakendamine eeldab, et määratletakse täpsemalt Eurostati ülesanded ühenduse statistika koostamisel;

Eurostat peab suutma tegutseda erapooletuse, usaldusväärsuse, asjakohasuse, tasuvuse, konfidentsiaalsuse säilitamise ja läbipaistvuse põhimõtete kohaselt;

ühenduse statistika ühtlikkuse, otstarbekuse ja järjepidevuse tagamiseks tuleb veel kord kinnitada selliste andmete koostamises ühenduse tasandil osalevate ühenduse teenistuste vaheliste koostöö- ja kooskõlastusmenetluste tähtsust;

algmääruse rakendamine eeldab, et kaitstakse salajasi andmeid, mida siseriiklikud ja ühenduse ametiasutused koguvad ühenduse statistika koostamiseks;

algmääruse rakendamine eeldab siseriiklike ja ühenduse asutuste teabelevi korraldamist,

ON VASTU VÕTNUD KÄESOLEVA OTSUSE:

Artikkel 1

Eesmärk

Käesoleva otsuse eesmärk on rakendada määrust (EÜ) nr 322/97, edaspidi "algmäärus", komisjonisiseses korralduses ning eelkõige määratleda Euroopa Ühenduste Statistikaameti (Eurostat) ülesanded ja kohustused kooskõlas muudatustega ühenduse asutuse ülesannetes, mis käsitlevad ühenduse statistikat, ja algmääruse artiklis 10 määratletud põhimõtetes.

Artikkel 2

Eurostat

Eurostat on algmääruse artikli 2 neljandas taandes nimetatud ühenduse ametiasutus.

Eurostat on komisjoni teenistus, mida juhib peadirektor.

Artikkel 3

Põhimõtted

Eurostat täidab oma ülesandeid algmääruse artiklis 10 määratletud erapooletuse, usaldusväärsuse, asjakohasuse, tasuvuse, statistika konfidentsiaalsuse säilitamise ja läbipaistvuse põhimõtete kohaselt.

Artikkel 4

Eurostati ülesanded

Koos statistilise teabe juhtivkomiteega [2] vastutab Eurostat komisjonis ühenduse statistikaprogrammi rakendamise ja eelkõige:

a) selliste normide ja meetodite väljatöötamise eest, mis võimaldavad kogu ühenduses koostada erapooletut, usaldusväärset, asjakohast ja tasuvat statistikat;

b) algmääruse artiklis 11 sätestatud levitamispõhimõtete kohase ühenduse statistika kättesaadavaks tegemise eest ühenduse organitele, liikmesriikide valitsustele, sotsiaalasutustele ja ettevõtjatele, teadusringkondadele ja üldsusele, et kujundada ja rakendada ühenduse tegevuspõhimõtteid ning valvata nende täitmise järele ja neid hinnata.

Selleks teeb Eurostat järgmist:

a) uurib ja arendab statistilisi meetodeid ja võtteid;

b) valmistab ette, arendab ja edendab ühenduse statistiliste normide vastuvõtmist liikmesriikides, et parandada ühenduse statistika võrreldavust ning muuta selle koostamine tasuvamaks;

c) nõustab ja toetab liikmesriike statistikaasjades;

d) koostab kohaste andmete põhjal statistikat, analüüsib ja annab tehnilisi selgitusi, et vältida väärtõlgendusi või valesti analüüsimist;

e) kogub siseriiklikelt statistikaasutustelt ja rahvusvahelistelt organisatsioonidelt ühenduse statistika jaoks vajalikke statistilisi andmeid;

f) tugevdab koostööd siseriiklike statistikaasutustega ja nende vahel, vahetades vastastikku asjatundjaid, osaledes statistilises tegevuses ja arendades koolitussüsteeme;

g) teeb koostööd rahvusvaheliste organisatsioonide ja kolmandate riikidega, et edendada ühenduse statistika võrreldavust muudes statistikasüsteemides koostatud statistikaga ja vajaduse korral aidata kolmandatel riikidel täiustada endi statistikasüsteeme;

h) parandab ühenduse statistikaga tegelevate komisjoni töötajate erialateadmisi ja oskusi statistika vallas.

Artikkel 5

Erialane sõltumatus

Oma pädevusvaldkonnas vastutab Eurostat selliste teaduslike võtete, määratluste ja meetodite valimise eest, mis kõige paremini sobivad algmääruses sätestatud põhimõtete järgimiseks ja eesmärkide täitmiseks.

Artikkel 6

Muude komisjoni teenistuste osalemine ühenduse statistika koostamisel

Komisjon võib otsustada, et ühenduse statistika koostamises osalevad muud teenistused kui Eurostat, ning määrata, mis tegevuses ja millises ulatuses osaletakse.

Artikkel 7

Vastutus kooskõlastamise ja koostöö eest

Statistilise töö kooskõlastamist ja Eurostati ülesandeid käsitleva komisjoni 28. veebruari 1990. aasta otsuse [3] ja statistilise töö parandamist komisjonis käsitleva komisjoni 29. veebruari 1996. aasta otsuse [4] kohaselt teeb statistilise teabe juhtivkomitee (STJK) poolt abistatav Eurostat komisjonis järgmist:

a) kooskõlastab kogu statistikaga seotud tegevust, mis on seotud ühenduse statistikaalase tegevuse ettevalmistamise ja rakendamisega; ja

b) tagab vajaliku koostöö muude ühenduse organitega.

Artikkel 8

Ühenduse statistikaprogramm

Algmääruse I ja II peatüki sätete kohaselt lähtub kõikide komisjoni teenistuste tegevus ühenduse statistika vallas ühenduse statistikaprogrammist.

Artikkel 9

Konfidentsiaalsete andmete kasutamine

Algmääruse artikli 13 kohaselt salajastena käsitletavad andmed tehakse algmääruse V peatüki artiklite kohaselt komisjonis kättesaadavaks üksnes Eurostati ametnikele, teistele Eurostati töötajatele ja teistele Eurostati ruumides lepingu alusel töötavatele füüsilistele isikutele, kusjuures kõik nimetatud isikud võivad neid kasutada üksnes algmääruses piiritletud eesmärkidel.

Artikkel 10

Juurdepääs haldusandmetele ja nende kasutamine

Algmääruse artikli 16 kohaselt on Eurostatil juurdepääs kõikidele komisjoni teenistuste käsutuses olevatele haldusandmete allikatele, kuivõrd neid andmeid on vaja ühenduse statistika koostamiseks.

Artikkel 11

Levitamine

Eurostat tagab, et ühenduse statistikat levitatakse koos nende kasutamiseks vajalike tehniliste selgitustega nii, et juurdepääs ühenduse statistilisele teabele on kogu ühenduses lihtne ja erapooletu.

Brüssel, 21. aprill 1997

Komisjoni nimel

komisjoni liige

Yves-Thibault De Silguy

[1] EÜT L 52, 22.2.1997, lk 1.

[2] Loodud komisjoni 26. septembri 1991. aasta teatisega (SEC(91) 1793).

[3] Vt SEC(90) 337.

[4] Vt SEC(96) 253/4.

--------------------------------------------------